Ка-26
Ка-26 е универсален лек хеликоптер създаден от конструкторското бюро Камов за нуждите на селскостопанската авиация. Съгласно класификацията на НАТО машината получава обозначение Hoodlum.

В Авиомузей Бургас може да бъде видян Ка-26, с последен държавен регистрационен номер LZ-6024.

История 
В началото на 1960-те години на конструкторското бюро „Камов“ е поставена задача да разработи лек и икономичен хеликоптер за нуждите на селскостопанската авиация, който да може да бъде използван с различно прикачно оборудване.

Първият полет с опитния прототип, получил обозначението Ка-26, е извършен в средата на август 1965 г. След полетните изпитания машината получава сертификат по американските норми за летателна годност FAA-29, което я прави първата съветска машина, получила такъв сертификат.

Машината е показана за първи път през 1966 г. на международна изложба на селскостопанската авиация. През 1967 г. е демонстрирана на Международното авиационно изложение в Париж, Франция.

Серийното производство на Ка-26 започва през януари 1969 г. в хеликоптерните заводи в Улан Уде. Машината се произвежда до 1977 г. За този период са произведени общо 850 хеликоптера, от които 150 са изнесени в 14 държави по света. Използвана е предимно за граждански цели, но в България и Унгария е използвана и като военен хеликоптер.

Технически характеристики 
Хеликоптерът Ка-26 е изпълнен е двувинтовата съосна схема тип „летящо шаси“ с бързосменящ се прикачен инвентар, два двигателя и четириопорно шаси.

Фюзелажът на машината е с дължина 7,75 м, ширина 3,64 м и височина до главата на носещия винт 4,05 м. Компановката му е от типа „летящо шаси“ с централна платформа, имаща правоъгълна форма. Кабината за екипажа е монтирана в предната част. Носещата конструкция завършва с две опашни конзоли, върху които е монтирано опашното оперение.

Хоризонталното опашно оперение се състои от хоризонтален стабилизатор с площ 1,97 м2., размах 3,22 м и хорда 0,7 м и вертикален рул с площ 0,85 м2. Вертикалното опашно оперение има обща площ 1,2 м2 и се състои от два опашни кила, фиксирани под ъгъл 15,5° спрямо надлъжната ос на машината. В задната им част е монтиран по един рул с лонжеронна конструкция и площ 0,6 м2 всеки. Максималното им отклонение е ±25°. В горната част на фюзелажа са монтирани главният редуктор с носещата система и две гондоли за двигателите.

Кабината на екипажа е двуместна, добре остъклена, а достъпът до нея се осигурява от две страничноразположени плъзгащи се врати. Креслата на екипажа са разположени едно до друго. Зад тях е монтирано радиоелектронното и летателното оборудване. В пода на кабината е монтиран специален люк с размери 0,5 х 0,7 м, използван при спасителни операции. В пасажерски вариант хеликоптерът бързо може да бъде съоръжен със закачаща се за носещата конструкция пътническа кабина с вътрешни размери 1,25 х 1,37 х 1,84 м и вместимост шестима пътници. За превоз на едрогабаритни товари се използва специална открита платформа, която се прикача към носещата конструкция на мястото на пътническата кабина.

Шасито е четириопорно, неприбиращо се в корпуса по време на полет с гуми „полубалонен“ тип. Задните опори са снабдени с амортисьори и демпфери, омекотяващи страничните колебания. Предните опори са самоориентиращи се. Разстоянието между задните опори е 2,42 м, а между предните – 0,9 м, при база на шасито 3,48 м.

Двата съосни носещи винта са тривитлови с диаметър 13 м и разстояние между тях 1,17 м. Виталата са закрепени шарнирно за носещите винтове. Шарнирите са снабдени с хидравлични демпфери и центробежни ограничители на натоварването. Витлата са с трапецовидна форма, погледнати фронтално, и имат линейна крива от порядъка на 11,5°. Изготвени са от стъклопласт. Атакуващите им ръбове са покрити с високоустойчиво гумено покритие. В краищата им са монтирани камери, напълнени с противообледеняваща течност, циркулираща в канали вътре във витлата с помощта на специална помпа.

Хеликоптерът е снабден с два деветцилиндрови звездообразни двигателя М-14В26 с въздушно охлаждане, използвани и при хеликоптерите Ка-15 и Ка-18. Разположени са в гондоли от двете страни на фюзелажа. Двигателите са съоръжени с редуктор, центробежен едноскоростен съединител и вентилатор. Всеки двигател тежи 252 кг, има дължина 1,14 м и диаметър – 0,98 м. Максималната им мощност е 325 к.с. (242 kW).

Горивната система се състои от три резервоара с обща вместимост 630 л., разположени в централния отсек на хеликоптера. Предвидена е възможност за монтиране на два допълнителни резервоара с обща вместимост 320 л. Смазочната система се състои от маслен резервоар с вместимост 38 л, маслени радиатор и помпа.

Трансмисията се състои от два двигателни редуктора и редуктор на носещите винтове, който се свързва с двигателните редуктори с помощта на предаващи валове и муфи за сцепление. Главният редуктор е двустепенен, планетарен тип, има маса 204 кг.

Системата за управление е бустерна с механични механизми и хидроусилватели. Хидравличната система включва четири хидроусилвателя, разположени в горната част на корпуса, над централния отсек.

Въздушната система се използва за стартиране на двигателя и захранване на спирачките на главните колела. Състои се от два въздушни компресора, автомат за регулиране на налягането, въздухопроводи, филтри и клапани.

Електрическата система се състои от два генератора за постоянен ток, монтирани на всеки двигател, акумулаторни батерии и генератор за променлив ток, монтиран на главния редуктор.

Летателното оборудване обезпечава пилотаж в сложни метеорологични условия и включва радиокомпас, система за задаване на курса и радиостанция Р-860. Предните стъкла са оборудвани с чистачки и противообледенителна система.

Прикачното оборудване е разработено в осем различни варианта и се сменя в зависимност от предназначението на хеликоптера. Монтирана е система за защита на екипажа от използваните отровни химикали, състояща се от филтро-вентилационна система, създаваща в кабината повишено налягане.

Модификации 
Хеликоптерът Ка-26 се произвежда в няколко варианта:
 селскостопански вариант без пътническа кабина, с монтиран контейнер за химикали.
 транспортен вариант с кабина за 6 пътници или товарен контейнер до 900 кг.
 патрулен вариант за спасителни операции, снабден с товарна лебедка с товароподемност 150 кг.
 спасителен вариант със система за спускане на спасителни лодки ЛАС-5М3, радиостанция „Корал“, балонети за кацане върху водна повърхност и TV камера.
 летящ кран за монтажни работи с товароподемност 900 кг на външно окачване.

Оператори

Военни оператори 
  Бенин
  България
  Унгария
  Шри Ланка
  Латвия (в полицията)

Цивилни оператори 
  СССР (в Аерофлот)
  Източна Германия (в Интерфлуг)
  България

Вижте също 
 Списък на съветските хеликоптери

Ка-026
Икономика на Улан Уде